google/wiki40b huggingface dataset:
Δαμάγητος ο Ρόδιος

Στοιχεία

Στέφθηκε 2 φορές ολυμπιονίκης στο αγώνισμα του παγκράτιου κατά τους 82ους (452 π.Χ.) και 83ους (448 π.Χ.) ολυμπιακούς αγώνες της αρχαιότητας. Ήταν γιος του διάσημου πυγμάχου Διαγόρα του Ρόδιου, και μαζί με τον επίσης ολυμπιονίκη αδερφό του Ακουσίλαο ανασήκωσαν θριαμβευτικά τον πατέρα τους στο πλήθος. Είχε και ένα ακόμα αδερφό επίσης ολυμπιονίκη τον Δωριέα, ενώ τα ανίψια του από τις αδερφές του έγιναν επίσης ολυμπιονίκες (Ευκλής και Πεισίρροδος), καθώς και η αδερφή του η Καλλιπάτειρα ήταν η πρώτη γυναίκα η οποία μπήκε στον αθλητικό χώρο και παρακολούθησε τους ολυμπιακούς αγώνες. Αναφέρεται πως είχε ανεγερθεί μνημείο με αγάλματα όλης της οικογένειας στην Άλτι της Ολυμπίας.

Ιστορικές μαρτυρίες

[Θουκυδίδης - Ἱστορίαι (3.8.1)]  οἱ δὲ ἐπὶ τῆς πρώτης νεὼς ἐκπεμφθέντες Μυτιληναίων πρέσβεις, ὡς αὐτοῖς οἱ Λακεδαιμόνιοι εἶπον Ὀλυμπίαζε παρεῖναι, ὅπως καὶ οἱ ἄλλοι ξύμμαχοι ἀκούσαντες βουλεύσωνται, ἀφικνοῦνται ἐς τὴν Ὀλυμπίαν: ἦν δὲ Ὀλυμπιὰς ᾗ Δωριεὺς Ῥόδιος τὸ δεύτερον ἐνίκα. από Βικιθήκη - Θουκυδίδης - Ἱστορίαι ' 
  
 [3.8.1] Εξάλλου οι Λακεδαιμόνιοι πρώτοι μεταχειρίστηκαν απλά ρούχα, τα ίδια που φορούν. Οι πρέσβεις της Μυτιλήνης που είχαν σταλεί με το πρώτο καράβι, πήγαν στην Ολυμπία όπου οι Λακεδαιμόνιοι τους είχαν καλέσει να πάνε για να τους ακούσουν όλοι οι σύμμαχοι. Στους Ολυμπιακούς εκείνους αγώνες νίκησε για δεύτερη φορά ο Ρόδιος Δωριεύς.
Άπω δυτική αναπτυξιακή περιοχή (Νεπάλ)

Η Άπω δυτική αναπτυξιακή περιοχή (Νεπαλ.: सुदुर पस्चिमान्चल), είναι μία από τις 5 αναπτυξιακές περιοχές του Νεπάλ. Πρωτεύουσα είναι η Ντιπαγιάλ.
Τρίκαλα Σικελίας

Η αρχαία ελληνική πόλη των Τρικάλων στην Σικελία μας είναι γνωστή από τον Στέφανο τον Βυζάντιο σε μια παραπομπή του για τον Φίλιστο: "Τρίκαλον, και Τρίκαλα ουδετέρως, πόλις Σικελίας. Φίλιστος. Το εθνικόν Τρικαλίνος και Τρικαλίνη θηλυκώς." Βρισκόταν στην νότια γωνιά του νησιού και κοντά στον Ακράγαντα. Στην χριστιανική περίοδο και ήδη από τον 3ο αιώνα μ.Χ. απαντά η επισκοπή της πόλεως. Την ύπαρξη της πόλεως πιστοποιεί και ο αρχιεπίσκοπος Θεσσαλονίκης Ευστάθιος (12ος αι.), στο έργο του: Σχόλια στην Ιλιάδα του Ομήρου, παράγραφος 729: Τρίκκη δε πόλις Θεσσαλίας, από Τρίκκης μεν θυγατρός Πηνειού ποταμού, γυναικός δε Υψέως. Ταύτην Τρίκκαλά τινές φασι άρτι καλείσθαι,οι δε παλαιοί Τρίκαλα δί'ενός και πόλιν Σικελίας ιστορούσιν. Πρόκειται για την σημερινή Caltabellotta, κτίσμα του πελασγικού λαού των Σικανών.
Έρνεστ Ράδερφορντ

Τα πρώτα χρόνια της ζωής του

Ο Ράδερφορντ ήταν γιος αγροτικής οικογένειας. Οι γονείς του, Τζέιμς Ράδερφορντ και Μάρθα Τόμσον, ήταν μετανάστες από τη Μεγάλη Βρετανία που εγκαταστάθηκαν στην περιοχή Νέλσον της Νέας Ζηλανδίας. Απεφοίτησε από το τοπικό κολέγιο και κέρδισε υποτροφία για να συνεχίσει τις σπουδές του στο πανεπιστήμιο. Σπούδασε φυσικός και στο τέλος των σπουδών του το 1895 ταξίδεψε στην Μεγάλη Βρετανία για να συνεχίσει τις σπουδές του στο εργαστήριο Κάβεντις του Πανεπιστημίου του Κέιμπριτζ.

Ανοδική πορεία

Το 1898 ο Ράδερφορντ δέχεται να αναλάβει την έδρα της Φυσικής στο πανεπιστήμιο Μακ Γκιλλ στο Μόντρεαλ του Καναδά. Η περίοδος αυτή ήταν και πολύ σημαντική για τη σταδιοδρομία του. Ερεύνησε τη ραδιενέργεια και διαπίστωσε πως ήταν προϊόν αυθόρμητης διάσπασης του ατόμου. Παρατήρησε ότι η αυθόρμητη διάσπαση των ραδιενεργών στοιχείων ακολουθεί έναν εκθετικό κανόνα και εξήγαγε την σχέση για τον χρόνο ημιζωής ραδιενεργού στοιχείου. Παράλληλα παρατήρησε και έναν τρίτο τύπο ακτινοβολίας από τα ραδιενεργά άτομα, τις ακτίνες γ. Στα χρόνια που βρισκόταν στον Καναδά παντρεύτηκε (1900) και απέκτησε και μία κόρη.
Το 1907 έκανε δεκτή την έδρα που του δινόταν στο πανεπιστήμιο του Μάντσεστερ και επέστρεψε στην Αγγλία. Ακολούθησε το περίφημο πείραμα του με τον βομβαρδισμό με ηλεκτρόνια ενός λεπτού φύλλου χρυσού. Από τη σκέδαση των ηλεκτρονίων ανακάλυψε την κατανομή φορτίου στο άτομο και δημιούργησε το ατομικό του μοντέλο, σύμφωνα με το οποίο το άτομο έχει συγκεντρωμένο το θετικό φορτίο στο κέντρο του και το αρνητικό περιφερειακά. Την επόμενη χρονιά βραβεύτηκε με το Νομπέλ Χημείας. Ο Ράδερφορντ έγινε ο πρώτος άνθρωπος που μεταστοιχείωσε ένα χημικό στοιχείο σε ένα άλλο: Μετέτρεψε Άζωτο σε Οξυγόνο βομβαρδίζοντας σε κύκλοτρο το άζωτο με ακτίνες α. Ο Ράδερφορντ είχε προβλέψει στις θεωρίες του την ύπαρξη νετρονίων στα άτομα, κάτι που επαληθεύτηκε το 1932 με την ανακάλυψη του νετρονίου από τον Τζέιμς Τσάντγουικ.
Το σπίτι του Αστερίου

Περιεχόμενο

Το διήγημα είναι από τα συντομότερα του Μπόρχες. Ξεκινά με την μορφή μονολόγου από τον Αστερίωνα, ο οποίος παραπονείται πως οι χαρακτηρισμοί που του προσάπτονται ως υπερόπτη και μισάνθρωπου είναι αναληθείς. Κατόπιν περιγράφει το σπίτι του με λεπτομέρεια, και το ότι δεν διαθέτει κλειδωμένες πόρτες και πως έχει πολλούς διαδρόμους, δωμάτια και αυλές. Εξηγεί τους λόγους της απομόνωσης του καθώς κάποτε όταν είχε βγει από το σπίτι του προκλήθηκε τόση αναστάτωση στους έξω περαστικούς ώστε πλέον δεν τολμά να ξαναβγεί, ενώ παράλληλα σκέφτεται πως έχει και βασιλικό αίμα καθώς είναι γιος βασίλισσας. Κατόπιν αναλύει το πως περνά τις μέρες του μόνος του, στην απομόνωση, τρέχοντας μέσα στους διαδρόμους, ή προσποιούμενος πως κοιμάται, ή και μερικές φορές με το να συμπεριφέρεται ως να τον έχει επισκεφτεί κάποιος άλλος Αστερίωνας και του κάνει ξενάγηση στο σπιτικό του.
Σχολιάζει επιπλέον το πόσο μεγάλο είναι το σπίτι του και το συγκρίνει με το Σύμπαν, ενώ σκέφτεται και το ότι μπορεί να έχει ο ίδιος δημιουργήσει τον κόσμο αλλά πλέον το έχει ξεχάσει μετά από τόσο καιρό. Τελικά αναφέρει πως έρχονται κάποιοι άνθρωποι να τον επισκεφτούν, εννέα άνθρωποι, κάθε εννέα χρόνια, ώστε να τους εξιλεώσει, και των οποίων τα σώματα αφήνει στα άδεια δωμάτια ώστε να ξεχωρίζει τον ένα από τον άλλο. Ο Αστερίωνας αναλογίζεται τον δικό του θάνατο, και περιμένει με ανυπομονησία τον ερχομό του δικού του λυτρωτή, ο οποίος θα τον πάρει μακριά από το σπίτι του.
Το διήγημα τελειώνει με τον Θησέα να λέει στην Αριάδνη πως ο Μινώταυρος δεν αμύνθηκε σχεδόν καθόλου.
Εθνική Μπουρκίνα Φάσο (ποδόσφαιρο ανδρών)

Ιστορία

Συμμετείχε για πρώτη φορά στο Κύπελλο Εθνών Αφρικής το 1978. Μέχρι το 1984 ήταν γνωστή ως εθνική ομάδα ποδοσφαίρου της Άνω Βόλτα. Δεύτερη εμφάνιση της στο Κύπελλο Εθνών Αφρικής έγινε το 1996. Το 1998, όταν η χώρα φιλοξένησε το Κύπελλο Εθνών Αφρικής, κατέκτησε την 4η θέση. Το 2013 έφτασε μέχρι τον τελικό της διοργάνωσης. Για πέντε συνεχόμενα τουρνουά, μεταξύ 1996 και 2004, προκρινόταν στην τελική φάση, φτάνοντας στα ημιτελικά το 1998.

Στάδιο

Έδρα της εθνικής ομάδας είναι το Σταντ ντυ 4-Ουτ, χωρητικότητας 35.000 θεατών, που βρίσκεται στην πρωτεύουσα Ουαγκαντουγκού.
Φέντρικ Ντέικρες

Καριέρα

Έχει ατομικό ρεκόρ 69.67 μέτρων, που το έκανε στη Στοκχόλμη (2018).
Στον τελικό του Diamond League στις Βρυξέλλες κέρδισε το διαμάντι, με βολή στα 68.67 μέτρα.
Άγητος

Ιστορία

Ο Άγητος είναι γνωστός για την εξής ιστορία: Κατά τον Ηρόδοτο: Είχε παντρευτεί, μία από τις ωραιότερες γυναίκες του Άργους. Ο μύθος, λέει, ότι ως βρέφος ήταν δύσμορφη, αλλά η τροφός της την πήγαινε στο ιερό της Ελένης, για να την απαλλάξει από τη δυσμορφία, και μία γυναίκα την άγγιξε στο πρόσωπο και τη μετέτρεψε σε καλλονή. Ο Αρίστων, αγάπησε αυτή τη γυναίκα, και είπε κάποτε στον Άγητο, να του δώσει ό,τι θέλει από τα υπάρχοντα του, για να πάρει κι αυτός κάτι από τα δικά του. Ο Άγητος δεν είχε καταλάβει την παγίδα. Έτσι, επέλεξε διάφορα βασιλικά αντικείμενα, αλλά ο Αρίστων, όταν ήρθε η σειρά του, επέλεξε αυτή τη γυναίκα, κι αφού είχε δώσει όρκο ο Άγητος, δεν μπορούσε τώρα να τον καταπατήσει.
Η γυναίκα αυτή, όμως, γέννησε μετά από λίγο τον Δημάρατο, αλλά υπήρξε αμφιβολία για το ποιος είναι ο πατέρας, και αυτό επηρέασε πολύ τη μετέπειτα πορεία του αγοριού.
Ο άνθρωπος που γύρισε από τη ζέστη

Εισπράξεις

Η ταινία βγήκε στους κινηματογράφους το 1972, κόβοντας 92.400 εισιτήρια, ερχόμενη 22η σε σύνολο 64 ταινιών.
Λούις Τόμλινσον

Πρώτα χρόνια

Ο Τόμλινσον γεννήθηκε στο Ντονκάστερ του Νότιου Γιορκσάιρ, γιος των Τζοάνα Πούλστον και Τρόι Ώστιν, που χώρισαν όταν ήταν νέος. Αργότερα πήρε το όνομα του πατριού του Μαρκ Τόμλινσον. Η μητέρα του πέθανε μετά από μια σύντομη μάχη με λευχαιμία τον Δεκέμβριο του 2016. Σπούδασε στα σχολεία Χολ Κρος και Χέιφιλντ. Έχει δουλέψει σε διάφορα επαγγέλματα. Μαζί με δύο συγγενείς του, είχε πρόσθετους ρόλους στο Fat Friends. Μετά το Fat Friends, παρακολούθησε σχολή ηθοποιίας στο Μπάρνσλεϊ. Είχε μικρούς ρόλους στη δραματική ταινία If I Had You του ITV και το Waterloo Road του.BBC. Στο Χολ Κρος συμμετείχε σε διάφορες μουσικές παραγωγές Ο ίδιος παραδέχτηκε ότι δεν ενδιαφερόταν τόσο για τη βαθμολογία στο σχολείο, αλλά απολάμβανε απόλυτα να είναι με τους φίλους του και να ασχολείται με μουσικές παραγωγές. Αφού πήρε το πρωταγωνιστικό ρόλο στο Grease του Χολ Κρος, αυτό το παρακίνησε να συμμετέχει στο The X Factor.
Αράς Μπουλούτ Ινεμλί

Βιογραφικά στοιχεία

Γεννήθηκε στην Κωνσταντινούπολη στις 25 Αυγούστου του 1990 και είναι μουσουλμάνος. Η εθνικότητά του είναι η τουρκική. Συγγενείς του είναι οι Miray Daner, οι Yeşim και Orçun İynemli (αδέρφια), η Cengiz Daner και η İlhan Daner. 
Οι καλύτεροι του φίλοι είναι οι Engin Öztürk και Tolga Saritas.

Σπουδές

Σπουδάζει στο Τεχνικό Πανεπιστήμιο Κωνσταντινούπολης, στο τμήμα των μηχανικών αεροσκαφών. Όταν τέλειωσε το σχολείο που ήταν επίσης στην Κωνσταντινούπολη πήγε κατευθείαν να γίνει μηχανικός.

Βραβεύσεις

Aναφέρεται ανάμεσα στους γνωστότερους και ταλαντούχους νέους ηθοποιούς της Τουρκίας και κέρδισε τον τίτλο "Best Supporting Actor in a Drama Series" όταν τέλειωσε η σειρά "As Time Goes by".

Επιτυχημένες σειρές και ταινίες

Η επιτυχία του και σε άλλες χώρες εκτός Τουρκίας, στην πραγματικότητα είχε ξεκινήσει όταν υποδύθηκε τον Şehzade Bayezid, γιο του Σουλτάνου.

Προσωπικά ενδιαφέροντα

Του αρέσουν οι ταινίες του Μπάτμαν τις οποίες έχει δει πάρα πολλές φορές χωρίς να βαριέται. Πριν να ξεκινήσει να παίζει τον κάθε ρόλο, ακούει μουσική που τον βοηθά.

Προσωπική ζωή

Το 2018 αναφέρεται πως βγαίνει με την Bige Onal. Στο παρελθόν έχει συνάψει σχέσεις με τις Elvin Levinler (2012 - 2013) και με κάποια που εθεάθησε σε ραντεβού, την Ceylan Çapa (2014).
Ασπασία Μάνου

Αλέξανδρος και Ασπασία

Το ειδύλλιό της με τον μετέπειτα Βασιλέα Αλέξανδρο άρχισε το 1915. Τον Σεπτέμβριο του επόμενου έτους, όταν εκείνος της υποσχέθηκε γάμο, πολύ τολμηρό για την εποχή, δεν φανταζόταν ότι επρόκειτο να γίνει Βασιλιάς. Εκείνος όμως ήταν αποφασισμένος να τηρήσει την υπόσχεσή του, παρά την άρνηση του πατέρα του Κωνσταντίνου Α', ο οποίος τότε βρισκόταν στην εξορία, αλλά και στους δισταγμούς του Ελευθερίου Βενιζέλου, ο οποίος επιδίωκε τον γάμο του Αλεξάνδρου με την Βασιλική Πριγκίπισσα της Αγγλίας. Η τέλεση του μοργανατικού γάμου έγινε το φθινόπωρο του 1919. Η ρομαντική ιστορία είχε δραματικό τέλος με τον τραγικό θάνατο του Βασιλιά Αλέξανδρου στις 25 Οκτωβρίου 1920. Η μητέρα του Βασίλισσα Σοφία εθλίβη βαθύτατα, είναι δε χαρακτηριστικό ότι, χάρη στην επιμονή της, η τελευταία πράξη που υπέγραψε ο Βασιλιάς Κωνσταντίνος Α΄ και από τα πρώτα διατάγματα του Βασιλιά Γεωργίου Β΄ το 1922, ήταν η αναγνώριση του γάμου εκείνου. Χρειάστηκε εν τούτοις να περάσουν δέκα και πλέον έτη για την νομική τακτοποίηση, τέλη του 1936.

Χήρα του Βασιλιά Αλέξανδρου Α΄

Απέκτησε με τον Βασιλιά Αλέξανδρο μία θυγατέρα (γεννήθηκε πέντε μήνες μετά τον θάνατο του Αλέξανδρου), την Πριγκίπισσα Αλεξάνδρα (25 Μαρτίου 1921 - 30 Ιανουαρίου 1993), η οποία παντρεύτηκε τον Βασιλιά Πέτρο Β΄ της Γιουγκοσλαβίας (1923-1970), ο οποίος βασίλευσε μετά από την δολοφονία του πατέρα του (1934) Βασιλιά Αλέξανδρου Α΄ της Γιουγκοσλαβίας, με Αντιβασιλέα τον Πρίγκιπα Παύλο. Όταν ο Αντιβασιλέας το 1941 συνεννοήθηκε με τον Χίτλερ, προκάλεσε εξέγερση του λαού. Ο Πέτρος ανέλαβε τότε επίσημα ως Βασιλιάς (είχε συμπληρώσει τα 18 έτη), αλλά μετά τη γερμανική εισβολή αναγκάστηκε να καταφύγει στην Αγγλία. Εκεί, το 1944, νυμφεύθηκε την κόρη της Ασπασίας Μάνου και του Βασιλιά Αλέξανδρου Α΄ και απέκτησαν τον σημερινό διεκδικητή του Σερβικού Θρόνου, Πρίγκιπα Διάδοχο Αλέξανδρο Β΄ της Σερβίας.
Η Ασπασία με την επιβολή της Δικτατορίας το 1967, έφυγε μαζί με τη κόρη της και έζησε στην Ιταλία και την Αγγλία.
Πέθανε στην Βενετία της Ιταλίας στις 7 Αυγούστου 1972 και τα οστά της, μαζί με αυτά της κόρης της Αλεξάνδρας, μεταφέρθηκαν και ενταφιάστηκαν στο βασιλικό κοιμητήριο στο Τατόι, το 1993, από τον εγγονό της, Πρίγκιπα Διάδοχο της Σερβίας, Αλέξανδρο Β΄.
TeenNick

Πρόγραμμα

Το TeenNick έχει πιο χαλαρό περιεχόμενο στο πρόγραμμά του, από τα υπόλοιπα κανάλια του Nickelodeon, εκτός από το Nick at Nite και το NickMom για το Nick Jr., το περιεχόμενο των οποίων τα πρότυπα, είναι τόσο παρόμοια, με εκείνα του TeenNick. Ωστόσο, το TeenNick είχε όλο και λιγότερες σειρές που διαθέτουν βωμολοχίες ή σεξουαλικό περιεχόμενο ως μέρος του προγράμματός του, κατά το 2010 μέχρι και σήμερα, σε σύγκριση με την απογραφή του προγράμματος πριν από το 2009 με εκπομπές που ενσωματώνουν τέτοιο περιεχόμενο, κυρίως περιορίζεται σε ορισμένες χρονοθυρίδες κατά τη διάρκεια της νύχτας.

The N

Από το 2002 μέχρι το 2009, το TeenNick ήταν γνωστό ως The N (ελληνικά: Το Ν) και ένα νυχτερινό ένθετο για τον παιδικό τηλεοπτικό σταθμό Noggin. Όπως με τη μορφή επιμερισμένου χρόνου του Nickelodeon και του Nick at Nite, το Noggin και το The Ν είχαν προβάλλει αντίστοιχα προγράμματα για το ίδιο διάστημα του καναλιού και σε μορφή ενθέτων. Τον Σεπτέμβριο του 2009, με την άφιξη του ονόματος TeenNick, ο σταθμός το The N ήταν πια παρελθόν.
Ιππόκαμπος (δορυφόρος)

Ανακάλυψη

Ο Ιππόκαμπος ανακαλύφθηκε κατά τη διάρκεια μιας έρευνας για τους δακτυλίους του Ποσειδώνα από τον Μαρκ Σοουόλτερ στο Ινστιτούτο SETI. Γι' αυτό το σκοπό επικεντρώθηκε σε ένα αντικείμενο και το παρακολούθησε να κινείται γύρω από τον πλανήτη έτσι ώστε να αποκαλυφθούν περισσότερες λεπτομέρειες. Αποφάσισε να επεκτείνει την έρευνά του προς το εξωτερικό του συστήματος των δακτυλίων και την 1η Ιουλίου 2013 αντιλήφθηκε την παρουσία μιας επιπλέον φωτεινής κηλίδας 105.284 χιλιόμετρα μακριά από τον Ποσειδώνα. Στη συνέχεια αναλύοντας 150 εικόνες του Ποσειδώνα από το Διαστημικό Τηλεσκόπιο Χαμπλ που χρονολογούνταν από το 2004 μέχρι το 2009 υπολόγισε ότι είναι ένας δορυφόρος με περίοδο περιφοράς 23 ωρών. Οι εικόνες είναι διαθέσιμος για το κοινό και επομένως, η ανακάλυψη θα μπορούσε να γίνει από τον καθένα.
Ο Ιππόκαμπος είναι ο 14ος δορυφόρος του Ποσειδώνα που ανακαλύπτεται και ο πρώτος από τον Σεπτέμβριο του 2003.

Τροχιά

Ο Ιππόκαμπος συμπληρώνει μία περιφορά γύρω από τον Ποσειδώνα κάθε 22 ώρες και 28,1 λεπτά (0,9362 ημέρες), έχοντας ημιάξονα τροχιάς 105.284, δηλαδή λίγο μεγαλύτερο από το 1/4 αυτού της Σελήνης και περίπου δύο φορές όσο η ακτίνα των Δακτυλίων του Ποσειδώνα. Η κλίση και η εκκεντρότητά του έχουν πολλοί κοντινές στο μηδέν τιμές. Η τροχιά του βρίσκεται ανάμεσα σε αυτήν της Λάρισσας και του Πρωτέα, που σημαίνει πως είναι ο δεύτερος πιο απομακρυσμένος τακτικός δορυφόρος του Ποσειδώνα. Το μικρό μέγεθός του σε αυτή τη θέση έρχεται σε αντίθεση με μια τάση μεταξύ των άλλων τακτικών δορυφόρων του Ποσειδώνα, αυτήν της αύξησης της διαμέτρου του δορυφόρου με την αύξηση της απόστασης από τον πλανήτη. 
Η περίοδος της τροχιάς της Λάρισας και του Ιππόκαμπου βρίσκονται περίπου στο 1% μιας τροχιακής απήχησης 3:5, ενώ ο Πρωτέας και ο Ιππόκαμπος βρίσκονται περίπου στο 0,1% μία τροχιακής απήχησης 5:6. Η Λάρισα και ο Πρωτέας πιστεύεται πως είχαν βρεθεί σε μία τροχιακή απήχηση 1:2 πριν από λίγες χιλιάδες χρόνια. Ο Πρωτέας και ο Ιππόκαμπος έχουν απομακρυνθεί από τη Λάρισσα από τότε, επειδή οι πρώτοι δύο είναι έξω από την Ποσειδωνοσύγχρονη τροχιά (η περιστροφική περίοδος του Ποσειδώνα είναι 0,6713 ημέρες) και ως εκ τούτου να έχουν παλιρροϊκά επιταχυνθεί, ενώ η Λάρισα είναι μέσα από την Ποσειδωνοσύγχρονη τροχιά και έχει παλιρροϊκά επιβραδυνθεί.

Όνομα

Η ομάδα ανακάλυψης σχεδιάζει να υποβάλει πρόταση για την ονομασία του δορυφόρου στη Διεθνή Αστρονομική Ένωση, που θα βασίζεται σε ένα χαρακτήρα από την ελληνορωμαϊκή μυθολογία που θα έχει σχέση με τον Ποσειδώνα, τον θεό της θάλασσας, όπως συνέβη και με την ονομασία των άλλων δορυφόρων του Ποσειδώνα. Ανάμεσα στα ονόματα που εξετάζονται είναι το Πολύφημος, ο οποίος ήταν ένας Κύκλωπας και γιος του Ποσειδώνα και της Θόωσας.
128 Νέμεσις

Φυσικά χαρακτηριστικά

Η μέση διάμετρος της Νεμέσεως είναι 188,2 χλμ. και πιθανότατα είναι ο τριακοστός τρίτος μεγαλύτερος από τις εκατοντάδες χιλιάδες αστεροειδείς της Κύριας ζώνης. Η μάζα της εκτιμάται σε 7,0 τετράκις εκατομμύρια τόνους. Η μέση επιτάχυνση της βαρύτητας στον ισημερινό της Νεμέσεως εκτιμάται σε 5,26 cm/sec², δηλαδή η βαρύτητα εκεί είναι 186 φορές ασθενέστερη από τη γήινη, ενώ η μέση ταχύτητα διαφυγής υπολογίζεται σε 99,5 m/sec (358 χιλιόμετρα την ώρα).
Ο φασματικός τύπος της Νεμέσεως είναι C (ανθρακούχος). Η μέση θερμοκρασία στην επιφάνειά της εκτιμάται σε –105 °C περίπου.
H Νέμεσις περιστρέφεται γύρω από τον εαυτό της μία φορά κάθε 39 ώρες, μία αργή περιστροφή για αστεροειδή.
WikiHouse

Το WikiHouse είναι ένα έργο-εγχείρημα, ένα υλισμικό ανοικτής πηγής για το σχεδιασμό και την κατασκευή κατοικιών. Στόχος του είναι ο “εκδημοκρατισμός” και η απλούστευση της κατασκευής βιώσιμων κατοικιών από απλούς πόρους - α'ύλες. Το έργο ξεκίνησε το καλοκαίρι του 2011 από τους Alastair Parvin και Nick Ierodiaconou, βασίστηκε σε μια στρατηγική και σχεδιαστική πρακτική που έχει έδρα το Λονδίνο, σε συνεργασία με τον James Arthur και τον Steve Fisher ο οποίος προέρχεται από τη Momentum Engineering. Πρωτοπαρουσιάστηκε στη Διετή Έκθεση Σχεδιασμού του Γκουάνγκτζου στο Γκουάνγκτζου στη Νότια Κορέα. Το έργο-εγχείρημα έχει αναπτυχθεί από τότε, για να γίνει σήμερα μια παγκόσμια κοινότητα συνεργατών.

Ιδέα - Σύλληψη

Το WikiHouse επιτρέπει στους χρήστες να πραγματοποιούν λήψη σχεδίων κτιρίων με άδεια χρήσης της Creative Commons από την ηλεκτρονική της βιβλιοθήκη, να τα προσαρμόζουν χρησιμοποιώντας το SketchUp και στη συνέχεια να τα χρησιμοποιούν για να δημιουργήσουν κομμάτια από κοντραπλακέ, που μοιάζουν με κομμάτια παζλ, χρησιμοποιώντας για την κατασκευή τους CNC εργαλειομηχανές.  Η συναρμολόγηση των κατασκευών του WikiHouse δεν απαιτεί ειδικά εξαρτήματα, επειδή τα κομμένα κομμάτια ξύλου “κουμπώνουν” μεταξύ τους με σφήνες και πείρους, τεχνική εμπνευσμένη από την κλασική κορεατική αρχιτεκτονική.  Ο σκελετός ενός WikiHouse μπορεί να συναρμολογηθεί σε λιγότερο από μια μέρα από ανθρώπους που δεν έχουν ιδιαίτερη εκπαίδευση στις κατασκευές. Ο κυρίως σκελετός του κτίσματος θα πρέπει στη συνέχεια να ολοκληρωθεί με την κατάλληλη επικάλυψη, μόνωση, ηλεκτρολογική και υδραυλική εγκατάσταση πριν μπορέσει να κατοικηθεί. Το έργο-εγχείρημα WikiHouse χειρίζεται από την εταιρία Open Systems Lab  στην ηλεκτρονική βιβλιοθήκη της οποίας είναι διαθέσιμα αρχεία που αφορούν στις γενικές οδηγίες για την κατασκευή των δομικών στοιχείων των κατοικιών και τις βασικές αρχές σχεδιασμού για την κατασκευή και συναρμολόγηση τους. Επίσης σημαντικό πλεονέκτημα του όλου εγχειρήματος είναι η μικρότερη περιβαλλοντική επιβάρυνση (αποτύπωμα άνθρακα) σε σχέση με τις συμβατικές κατασκευές και το γεγονός ότι τα δομικά στοιχεία είναι επαναχρησιμοποιούμενα σε ποσοστό που αγγίζει το 80-90%.

Επίδραση - Επιρροή

Η αντίδραση των μέσων ενημέρωσης στο WikiHouse επικεντρώθηκε κυρίως στον πειραματικό χαρακτήρα του έργου,   σε σύγκριση με τα έπιπλα IKEA   και την πιθανή δυσκολία εύρεσης και κόστους χρήσης εργαλειομηχανών CNC.   Ο Αμερικανός συγγραφέας επιστημονικής φαντασίας Bruce Sterling έδωσε επίσης μια αξιολόγηση του σχεδιασμού του WikiHouse, περιγράφοντάς την με θέρμη ως τη κατοικία που "Προσωπικά, θα μπορούσα πολύ πιθανόν να οικοδομήσω και να κατοικήσω".
Μνημείο Εθνομαρτύρων

Ιστορία

Τα σχέδια για το μνημείο ξεκίνησαν το 1976. Μετά την επιλογή του τόπου, την ανάπτυξη δρόμου και γης, πραγματοποιήθηκε ένας εθνικός διαγωνισμός τον Ιούνιο του 1978. Μετά την αξιολόγηση των 57 προτάσεων, επιλέχθηκε το σχέδιο του Σιέντ Μαϊνούλ Χοσσάιν. Η κύρια δομή, η τεχνητή λίμνη και άλλες εγκαταστάσεις ολοκληρώθηκαν το 1982. Εγκαινιάστηκε στις 16 Δεκεμβρίου του 1982.
Η αρχιτεκτονική αποτελείται από επτά ζεύγη τοίχων με τριγωνικό σχήμα ή πρίσματα. Το εξώτερο ζεύγος είναι το μικρότερο σε ύψος, αλλά μεγαλύτερη σε έκταση, με τα πιο εσωτερικά ζεύγη να αλλάζουν σταδιακά την αναλογία ύψους-πλάτους, και το εσώτατο ζευγάρι, συνεπώς, αποτελεί το σημείο αιχμής της αρχιτεκτονικής. Κάθε ένα από αυτά τα επτά ζεύγη των τοίχων συμβολίζει ένα σημαντικό κεφάλαιο στην ιστορία του Μπανγκλαντές, δηλαδή το Κίνημα Γλώσσας το 1952, την εκλογή του Ενωμένου Μετώπου το 1954, το Κίνημα Συντάγματος το 1956, το Εκπαιδευτικό Κίνημα το 1962, το Κίνημα Έξι Στοιχείων το 1966, τη Μαζική Εξέγερση του 1969 και τέλος η κλιματολογική εκδήλωση του Απελευθερωτικού Πολέμου το 1971, που οδήγησε στην ανεξαρτησία του Μπαγκλαντές.
Τέλος, η κατασκευή του μνημείου ξεκίνησε το 1978. Η δομή ολοκληρώθηκε το 1982.
Ηρακλεωνάς

Βιογραφία

Διάδοχος του αυτοκράτορα Ηρακλείου, ο Ηρακλεωνάς κάθισε στο βυζαντινό θρόνο ελάχιστους μόνο μήνες του 641, σε ηλικία 15 ετών. Ήταν γιος του Ηρακλείου από τη δεύτερη σύζυγο του Μαρτίνα, μια γυναίκα με ισχυρή προσωπικότητα, η οποία επιχείρησε να συγκεντρώσει την εξουσία στα χέρια της και να παρακάμψει τον πρωτότοκο γιό του Ηρακλείου από την πρώτη του σύζυγο Ευδοκία, τον Κωνσταντίνο Γ΄. Μετά τον θάνατο από άγνωστη αιτία του Κωνσταντίνου Γ΄, ο Ηρακλεωνάς και η Μαρτίνα ήρθαν σε σύγκρουση με τη Σύγκλητο, της οποίας ο ρόλος είχε αναβαθμιστεί από τον Ηράκλειο. Μητέρα και γιος κατηγορήθηκαν ότι δολοφόνησαν τον συναυτοκράτορα Κωνσταντίνο. Ο Ηρακλεωνάς καθαιρέθηκε και ορίστηκε νέος Αυτοκράτορας ο γιος του Κωνσταντίνου Κώνστας Β΄. Καταδικάστηκαν σε εξορία στη Ρόδο και τιμωρήθηκαν με ακρωτηριασμό.
Ανέστης Λώρας

Βιογραφία

Γεννήθηκε το 1931 στον Πεντόλακκο Ιωαννίνων. Σπούδασε παιδαγωγικά στο Ιεροδιδασκαλείο της Βελλάς και νομικά στο Πανεπιστήμιο Αθηνών. Το 1961 διορίστηκε δικηγόρος στο Πρωτοδικείο Ιωαννίνων.
Εκλέχθηκε για πρώτη φορά βουλευτής Ιωαννίνων στις εκλογές του 1963 με την Ένωση Κέντρου και επανεκλέχθηκε το 1964.
Το 1965 συντάχθηκε με τους Αποστάτες, και τον Απρίλιο του 1966 έπεσε θύμα ξυλοδαρμού από τον βουλευτή Κοζάνης Γεώργιο Καστανίδη (οπαδό του Ανδρέα Παπανδρέου) μέσα στην αίθουσα της Ολομέλειας της Βουλής.
Στην κυβέρνηση Στεφανόπουλου υπηρέτησε ως υφυπουργός Οικονομικών από τις 11 Μαΐου 1966 ως τις 30 Ιουλίου 1966 και εν συνεχεία ως υφυπουργός Εμπορίου από τις 10 Νοεμβρίου ως τις 22 Δεκεμβρίου 1966, οπότε οι Αποστάτες ανατράπηκαν μετά από την συμφωνία Γεωργίου Παπανδρέου και Παναγιώτη Κανελλόπουλου. 
Το 1977 προσχώρησε στο Κόμμα Νεοφιλελευθέρων του Κωνσταντίνου Μητσοτάκη και ήταν υποψήφιος βουλευτής Ιωαννίνων, χωρίς να εκλεγεί. Έναν χρόνο αργότερα προσχώρησε στη Νέα Δημοκρατία, όπως και ο αρχηγός του κόμματος, Κ. Μητσοτάκης.
Στις εκλογές του Ιουνίου και του Νοεμβρίου του 1989 εκλέχθηκε βουλευτής Ιωαννίνων με την Νέα Δημοκρατία.
Γιώργος Προβατάς

Βιογραφικό

Ο Γιώργος Προβατάς αγωνίστηκε στους Αιγάλεω, Αθηναϊκό, Α.Ο. Κέρκυρα, Βύζαντα Μεγάρων, Φωστήρα, Α.Ο. Αγίας Παρασκευής, Α.Ο. Αγίου Ιεροθέου, Προοδευτική, Α.Ο. Νέας Ιωνίας και Λαμία, με τη φανέλα της οποίας τερμάτισε την ποδοσφαιρική του καριέρα το 2012. Ως ποδοσφαιριστής πανηγύρισε την κατάκτηση δύο πρωταθλημάτων της Β’ Εθνικής με το Αιγάλεω και τον Α.Ο. Κέρκυρα, δύο πρωταθλημάτων της Δ’ Εθνικής με τον Φωστήρα και την Αγία Παρασκευή και τριών Κυπέλλων της Ε.Π.Σ. Αθηνών, δύο με τον Φωστήρα κι ένα με την Αγία Παρασκευή.  
Με το τέλος της ποδοσφαιρικής του καριέρας ξεκίνησε να εργάζεται ως τεχνικός διευθυντής στον Α.Ο. Κασσιόπης. Επίσης εργάστηκε ως γενικός αρχηγός στη Λαμία, ενώ έχει εργαστεί και σε ακαδημίες διαφόρων συλλόγων. Έχει εργαστεί ως προπονητής στην Λαυρεωτική και τελεύταια εργάζεται στην Ελλάς Ποντίων.
Cameleon (λογισμικό)

Το Cameleon είναι λογισμικό για iOS λειτουργικό σύστημα που επιτρέπει στον χρήστη να εκπέμπει βίντεο ζωντανά σε διάφορες πλατφόρμες κοινωνικών δικτύων, συμπεριλαμβανομένου του Facebook και του Youtube. Οι χρήστες συνδέονται στην υπηρεσία που είναι διαθέσιμη στο κοινό με ψηφιακή κάμερα και ένα υπολογιστή με πλατφόρμες όπως οι YouTube Live, Facebook Live, Tumblr, RTSP, RTMP, Wowza Streaming Engine, Adobe Flash Media Server και διάφορα media server.

Λογισμικό επιφάνειας εργασίας

Το Cameleon for Mac (macOS) είναι το λογισμικό της εταιρίας για ζωντανή μετάδοση βίντεο για τα Windows και iOS. Το λογισμικό υποστηρίζει ενσωματομένες ή και συνδεδεμένες κάμερες αλλα και wired και wireless κάμερες, HD ποιότητας streaming και μέχρι και 6 συνδεδεμένες κάμερες.